বহুদক্ষিণা যজ্ঞ

**বহুদক্ষিণা যজ্ঞ** (দেবনাগরী: बहुदक्षिणा यज्ञ) ছিল মিথিলার অধিপতি রাজা জনকের রাজসভায় আয়োজিত একটি প্রসিদ্ধ পাণ্ডিত্যপূর্ণ যজ্ঞ। যজ্ঞে অংশগ্রহণকারী ব্রাহ্মণ পণ্ডিতদের মধ্যে শ্রেষ্ঠ *ব্রহ্মজ্ঞানী*, তা নিরুপণ করার উদ্দেশ্যেই এই যজ্ঞের আয়োজন করা হয়েছিল। সনাতন হিন্দু ধর্মগ্রন্থ বৃহদারণ্যক উপনিষদে এর উল্লেখ পাওয়া যায়।

## ব্যুৎপত্তি
‘বহুদক্ষিণা যজ্ঞ’ বাচ্যাংশটি দুটি সংস্কৃত শব্দ ‘বহুদক্ষিণা’ এবং ‘যজ্ঞ’-এর সমন্বয়ে গঠিত। ‘বহুদক্ষিণা’ শব্দটি আবার দুটি সংস্কৃত পদ ‘বহু’ ও ‘দক্ষিণা’-র সমাসবদ্ধ রূপ। আক্ষরিক অর্থে ‘বহু’ বলতে অনেক, বিশাল, বৃহৎ বা মহান ইত্যাদি বোঝায়। অনুরূপভাবে, দক্ষিণা শব্দের অর্থ হলো পারিশ্রমিক, সাম্মানিক, উপহার, গুরু বা ধর্মীয় আচার্যদের প্রদত্ত দান অথবা যজ্ঞ সমাপনান্তে পুরোহিতদের প্রদত্ত অর্থ ও দান। যজ্ঞের আক্ষরিক অর্থ হলো ব্রাহ্মণ গ্রন্থে বর্ণিত বৈদিক আচার-অনুষ্ঠান। সুতরাং, ব্যুৎপত্তিগতভাবে বহুদক্ষিণা যজ্ঞের অর্থ হলো এমন এক যজ্ঞ, যেখানে যজমান কর্তৃক বিদ্বান ব্রাহ্মণ, পণ্ডিত বা ঋত্বিকদের তাঁদের পাণ্ডিত্যের স্বীকৃতিস্বরূপ প্রভূত অর্থ ও উপহার প্রদান করা হয়।

## বর্ণনা
শাস্ত্রীয় গ্রন্থ বৃহদারণ্যক উপনিষদ অনুসারে, মিথিলার রাজা রাজর্ষি জনক তাঁর রাজসভায় *বহুদক্ষিণা যজ্ঞের* আয়োজন করেছিলেন। সেখানে ভারতীয় উপমহাদেশের বিভিন্ন প্রান্ত থেকে ব্রাহ্মণ পণ্ডিতদের আমন্ত্রণ জানানো হয়েছিল। এই যজ্ঞে কুরু এবং পাঞ্চাল দেশের ব্রাহ্মণ পণ্ডিতরাও অংশগ্রহণ করেছিলেন। রাজা জনক রাজসভায় ঘোষণা করেন যে, যজ্ঞে উপস্থিত ব্রাহ্মণ পণ্ডিতদের মধ্যে যিনি বেদের শ্রেষ্ঠ জ্ঞাতা বা "*ব্রহ্মিষ্ঠ*" সাব্যস্ত হবেন, তাঁকে এক সহস্র দুগ্ধবতী গাভী এবং প্রতিটি গাভীর শিং-এ বাঁধা দশ *পাদ* পরিমাণ স্বর্ণ উপহার হিসেবে প্রদান করা হবে।

রাজা জনক সভাস্থ পণ্ডিতদের প্রশ্ন করলেন, আপনাদের মধ্যে কে শ্রেষ্ঠ বেদজ্ঞ বা "*ব্রহ্মিষ্ঠ*"? তিনি বললেন, আপনাদের মধ্যে যিনি শ্রেষ্ঠ পণ্ডিত, তিনি এই গাভীগুলো নিজের গৃহে নিয়ে যেতে পারেন। কথিত আছে, রাজা জনকের এই ঘোষণা শ্রবণের পর কেউ নিজেকে শ্রেষ্ঠ বৈদিক পণ্ডিত বা "ব্রহ্মিষ্ঠ" হিসেবে ঘোষণা করার সাহস পেলেন না। সভা কিছুক্ষণের জন্য নিস্তব্ধ হয়ে গেল।

সেই সভায় মহর্ষি যাজ্ঞবল্ক্যও উপস্থিত ছিলেন। কিছুক্ষণ পর, তিনি গাত্রোত্থান করলেন এবং তাঁর শিষ্য *সামশ্রব*-কে ওই গাভীগুলো তাঁর আশ্রমে নিয়ে যাওয়ার নির্দেশ দিলেন। যাজ্ঞবল্ক্যের এই আচরণে সভায় উপস্থিত ব্রাহ্মণ পণ্ডিতরা রুষ্ট হলেন; তাঁরা মনে করলেন, কোনো বিতর্কে অংশগ্রহণ না করেই পুরস্কার গ্রহণ করা তাঁদের প্রতি অপমানজনক।

অতঃপর, সভার আটজন বিশিষ্ট ব্রাহ্মণ পণ্ডিত একে একে মহর্ষি যাজ্ঞবল্ক্যের সাথে বিতর্কে অবতীর্ণ হলেন, কিন্তু কেউই তাঁকে পরাজিত করতে সক্ষম হলেন না। যে আটজন পণ্ডিত যাজ্ঞবল্ক্যের সাথে তর্কযুদ্ধে লিপ্ত হয়েছিলেন, তাঁরা হলেন অশ্বল, আর্তভাগ, ভুজ্যু, উষস্ত, কহোল, গার্গী, উদ্দালক এবং বিদগ্ধ। রাজ্যের প্রধান পুরোহিত অশ্বল প্রথমে যাজ্ঞবল্ক্যের সাথে বিতর্ক শুরু করেন। বিদুষী নারী পণ্ডিত গার্গী, যিনি ব্রহ্মবাদিনী হিসেবেও সম্মানিত, তিনি দুবার যাজ্ঞবল্ক্যের সাথে তর্কে লিপ্ত হন কিন্তু কোনো প্রচেষ্টাতেই তাঁকে পরাস্ত করতে পারেননি। বিদগ্ধ ছিলেন শেষ ব্রাহ্মণ পণ্ডিত যিনি যাজ্ঞবল্ক্যের সাথে বিতর্ক করেন। তিনিও যাজ্ঞবল্ক্যকে পরাজিত করতে ব্যর্থ হন। অবশেষে, রাজা জনক তাঁর রাজসভায় যাজ্ঞবল্ক্যকে শ্রেষ্ঠ বৈদিক পণ্ডিত হিসেবে ঘোষণা করেন। পরবর্তীকালে রাজা জনক যাজ্ঞবল্ক্যকে তাঁর রাজগুরু এবং আধ্যাত্মিক উপদেষ্টা হিসেবে নিযুক্ত করেন। 

## ভারতীয় দর্শনে গুরুত্ব
বহুদক্ষিণা যজ্ঞ চলাকালীন রাজা জনকের রাজসভায় অনুষ্ঠিত এই *পাণ্ডিত্যপূর্ণ প্রতিযোগিতা* ভারতীয় দর্শনের বেদান্ত শাখার ভিত্তি স্থাপনে গুরুত্বপূর্ণ ভূমিকা পালন করেছিল। এই প্রতিযোগিতায় মহর্ষি যাজ্ঞবল্ক্য সত্তার প্রকৃত স্বরূপ ব্যাখ্যা করেছিলেন। বিতর্কের সময় তিনি আত্মা এবং ব্রহ্মের ধারণা উন্মোচন করেন। আত্মা ও ব্রহ্মের এই ধারণাগুলি ভারতীয় দর্শনের বেদান্ত চিন্তাধারার মৌলিক নীতি হিসেবে কাজ করে এবং মহাবিশ্বের পরম সত্যকে ব্যাখ্যা করে।

## তথ্যসূত্র

বিষয়শ্রেণী:হিন্দুধর্ম
বিষয়শ্রেণী:ভারতীয় দার্শনিক
বিষয়শ্রেণী:বেদ
বিষয়শ্রেণী:মিথিলা
বিষয়শ্রেণী:বিতর্ক
বিষয়শ্রেণী:যজ্ঞ